Aantygings ontspoor Bokke nieOndanks die storm wat langs die veld gewoed het, kon die Springbokke steeds vir Argentinië met ’n bonuspunt klop. Foto: Juan Mabromata/AFP. Met die Elton Jantjies-sage wat nog soos ŉ donker wolk bo die Springbok-kamp hang, moes die Suid-Afrikaanse rugbyspan ook die naweek bontstaan om die aantygingsvuur van dwelmmisbruik te blus. Volgens mediaberigte sou daar ŉ storie gepubliseer word wat beweer dat ŉ paar spelers positief vir die gebruik van kokaïen getoets het. Nodeloos om te sê, het die Springbok-bestuur met verontwaarding reageer en SA Rugby (Saru) het al voor gister se wedstryd teen Argentinië teruggekap en gesê dat die gerugte ongegrond is. Volgens Saru het hulle geen verslag van die SA Instituut vir Dwelmvrye Sport – die enigste beheerliggaam wat sulke toetse mag doen – ontvang nie. Ondanks die afwesigheid van só ’n verslag, is spelers en bestuur in die aanloop tot die Argentinië-toets gekontak om kommentaar oor die bewerings te lewer. “SA Rugby wil graag herhaal dat hy oor geen bewyse ten opsigte van ongunstige bevindings rakende enige dwelmmisbruik deur Springbok-spelers – hetsy vir ontspanning of vir verhoogde prestasie – beskik nie.” Die Springbokke het egter steeds vir Argentinië met 36 – 20 geklop en hulle is nou in ’n wedloop teen die All Blacks gewikkel om te sien wie gaan met die uiteindelike toernooi-louere wegstap. Jacques Nienaber. Foto: Patrick Hamilton/AFP. “Dit was baie goed om hierdie wedstryd vir ons land en ondersteuners te wen; dit is altyd ons doelwit as ’n span. Ons het hierdie week ’n punt daarvan gemaak om so hard as moontlik te werk, ondanks alles wat rondom ons gebeur,” het Siya Kolisi (kaptein) na afloop van die toets gesê. Op sy beurt meen Jacques Nienaber dat die aantygings verstommend is. “Net soos enige ander span word ons op ’n gereelde grondslag getoets – soms tot drie keer per week in Suid-Afrika. Daar was nog nie een positiewe geval die ganse jaar nie,” het die Springbok-afrigter gesê. Hoewel Nienaber onseker is wie die span skaars ’n paar uur voor afskoptyd op so ’n wyse probeer ontwrig het, is hy baie tevrede met die groep se veerkragtigheid. “Alle lof aan die spelers wat kalm gebly het en deur hul spel ware karakter gewys het.” SA Rugby statement on unsubstantiated allegations in the media: https://t.co/XRmq1M1lRX pic.twitter.com/Hs3y17tGxD — Springboks (@Springboks) September 17, 2022